गोलरक्षक एन्जिलाको लक्ष्य
घरबाट भागेर फुटबल खेल्न निस्कने सूर्योदय नगरपालिका तीनघरेकी एन्जिला तुम्बाफो सुब्बा उमेर १३ पुग्दा त गाउँका दाजुभाइसँग मज्जाले फुटबलमा भिड्ने भइसकेकी थिइन् ।सानै उमेरमा अब्बल खेल्ने क्षमता देखेर दिदी मनिताले सहयोग गर्थिन् ।
इलाम — घरबाट भागेर फुटबल खेल्न निस्कने सूर्योदय नगरपालिका तीनघरेकी एन्जिला तुम्बाफो सुब्बा उमेर १३ पुग्दा त गाउँका दाजुभाइसँग मज्जाले फुटबलमा भिड्ने भइसकेकी थिइन् ।सानै उमेरमा अब्बल खेल्ने क्षमता देखेर दिदी मनिताले सहयोग गर्थिन् ।आफैं पनि खेलाडी भएकाले एन्जिलाको चाहनामा उनको समर्थन रहन्थ्यो । घरबाट खासै सहयोग नभएकाले उनी अरुकै च्यातिएको जुत्ता र फाटेको जर्सी लगाएर अभ्यास गर्न निस्कन्थिन् । फुटबल खेल्दा सुरुआती दिनमा गरेका यस्तै संघर्ष सुनाउने उनी अहिले राष्ट्रिय टोलीको गोलपोस्ट सम्हाल्न पाउदा दंग छिन् । २०६८ सालतिर फिक्कल पान्दाममा महिला फुटबल प्रतियोगिता हुने भएपछि उनी फरवार्ड पोजिसनमा खेल्न गइन् । तर उनको टिमबाट खेल्ने गोलरक्षक नआएपछि दिदीको आग्रहमा मनै नमाने पनि किपर बसिन् ।फुटबलमा महिलाको राष्ट्रिय टिम हुन्छ भन्ने समेत उतिबेला थाहा नपाएकी एन्जिलालाई सबैले गोलकिपरको सम्भावना रहेको सुझाए । सोही वर्ष इलाम सदरमुकाममा महिला फुटबल खेलाडी छनोट हुने भएपछि मनिता र सोनाम (भिनाजु) ले घरमा बावुआमालाई राजी गराएर छनोट प्रतियोगितामा लगेका थिए । इलामबाट छनोट भएपछि विराटनगरमा क्षेत्रीय छनोट प्रतियोगितामा इलाम विजेता हुँदा पोस्ट सम्हाल्ने जिम्मा उनैले पाइन् । सोही वर्ष भारतको बिहारमा सम्पन्न प्रतियोगितामा सुष्मा राईले पूर्वाञ्चल टिमको पोस्ट सम्हाल्दा एन्जिला दोस्रो रोजाइकी गोलरक्षक भएर बेन्चमै सीमित भइन् ।पूर्वाञ्चल टिमबाट डेब्यू गर्न भने उनले २०६८ फागुनको छैटौं राष्ट्रिय खेलकुद कुर्नुपर्‍यो । नियमित गोलरक्षक सुष्माको अनुपस्थितिमा उमेरले १४ टेकेकी एन्जिलाले मध्यमाञ्चलविरुद्ध पूर्वाञ्चलको पोस्ट सम्हालेकी थिइन् । छैटौं राष्ट्रिय खेलकुदमा एन्जिलाको प्रदर्शन देखेर विभागीय टोली एपीएफका अफिसियल प्रभावित भएपछि उनी विभागमा अनुबन्धित भइन् । करफोक विद्या मन्दिरमा कक्षा ९ मा अध्ययनरत एन्जिलालाई जागिरसमेत दिने भनेपछि परिवार पनि काठमाडौं पठाउन सहमत भए । गाँउघरमा सेभेन साइडको मैदानमा खेलेकी उनलाई हल्चोक मैदानमा खेल्न सुरुमा निकै कठिन भयो । टिम सेटमा पर्न उनले निकै मिहिनेत गर्नुपर्‍यो । एपीएफको पोस्ट अम्बिका दाहालले सम्हालिरहेको अवस्थामा नवप्रवेशी एन्जिलाले हतपत अवसर पाउँदैन थिइन् । एपीएफले २०६९ सालको एनसेल कपमा पुलिसलाई हराउँदै उपाधि जित्दा र धनगढीमा सम्पन्न लिगमा दोस्रो हुँदा समेत उनी बेन्चमै सीमित हुनुपर्‍यो ।प्रधानसेनापति कपको पहिलो संस्करण २०६९ मा उनले पूर्वाञ्चलविरुद्ध खेल्दै एपीएफबाट डेब्यू गरिन् । पूर्वाञ्चल उनको पूर्व टिम थियो । पाँचै संस्करणको प्रधानसेनापति कप एपीएफबाट खेलेकी उनी तीनपल्ट सर्वोत्कृष्ट गोलरक्षक चुनिइन् । गत फेबु्रअरीमा हङकङको राष्ट्रिय टोलीसँगको मैत्रीपूर्ण खेल एपीएफले ३–१ ले जित्दा उनी टोलीकी मुख्य खेलाडी थिइन् । सन् २०१४ मा श्रीलंकामा सम्पन्न एएफसी यू–१४ गल्र्स रिजनल ट्रफीबाट अन्तर्राष्ट्रिय प्रतियोगितामा डेब्यू गरेकी एन्जिलाले २०१४ मै राष्ट्रिय टोलीमा परेकी हुन् । दुई वर्ष बेन्चमा नै रहेकी उनले सिनियर टिमबाट डेब्यू खेललाई साग खेलकुद नै कुर्नुपर्‍यो । सेमिफाइनलमा नेपालकी नियमित गोलरक्षक लीला लाम्गादेको स्थानमा पोस्ट सम्हाल्दै डेब्यू गरिन् । प्रतियोगिताको फाइनलमा भारतसँग पराजित हुँदै नेपाल रजत पदकमा समेटिएको थियो । त्यसपछि नेपाल–मलेसियाबीचको खेलमा पोस्ट सम्हालिन् । साफ महिला फुटबल च्याम्पियनसिपमा माल्दिभ्सबाहेक सबै खेलमा पोस्ट सम्हालिन् । प्रतियोगितामा नेपाल सेमिफाइनलमा आयोजक भारतसँग ३–१ ले पराजित हुँदै बाहिरिएको थियो ।एन्जिला नियमित प्रतियोगिता आयोजना नहुनुले महिला खेलाडीलाई समस्या भएको तर्क राख्छिन् । ‘खेलाडीको स्तर बढ्ने भनेको म्याच एक्स्पोजरबाट हो,’ उनले भनिन्, ‘देशमा दुई दर्जन हाराहारीमा पुरुषका गोल्डकप आयोजना हुन्छन् तर महिलाको एउटै छैन ।’ उनले अखिल नेपाल फुटबल संघ (एन्फा) ले पुरुष र महिला खेलाडीलाई समान सुविधा दिनुपर्ने धारणा बताउँछिन् । ५ फिट ३ इन्च उचाइकी एन्जिलाले राष्ट्रिय टोलीबाट डेब्यू गरेको २ वर्षमात्र हुँदै छ । २१ वर्षीया उनको राष्ट्रिय टोलीबाट खेल्ने धोको त पूरा भइसकेको छ । अब उनको लक्ष्य नेपाली महिला टोलीलाई साफ च्याम्पियनसिप जिताउने हो । राजधानीकै सिद्धार्थ कलेजको व्यवस्थापन संकायमा स्नातक प्रथम वर्ष अध्ययनरत उनी फुटबलबाट भविष्य बनाउन सकिनेमा विश्वस्त छन् ।